钦定古今图书集成/历象汇编/历法典/第108卷 > 大学衍义补 > 测景台赋 唐范荣
## 钦定古今图书集成/历象汇编/历法典/第108卷 > 大学衍义补 > 测景台赋 唐范荣

“大圣崇业，万象潜通，据河洛之要，创造化之功。建以
黄壤，亘以紫宫，右辅伊阙，左连轘嵩，银台比而可拟，
瀛壶方而讵同。掩扶桑于日域，包蓬莱于海濛，式均
霜露之气，以分天地之中。”于是仰元穹之文，俯黄壤
之理，下压坤德，上罗干纬。垂形象物，既不假于银衡；
司刻探元，何必邀于铜史？其细也难究，其妙也若此。
“斯岂光阴而若易徙。”且夫圣不可测，道实兼致，天地
与能，幽灵必契。囊括众巧，网罗群艺，自然而来，畴能
比计？今来古往，时移道替，滋岁月以成朽，觉风尘之
渐异。人有代兮俗没，地有形兮无制。零落空阶，莓苔
古砌，颓墉逦迤，但觉萧条，高阜荒凉，寒城芜翳，攀圣
迹而难企，感吾徒而流涕。猗欤成周，“系圣纂极，君少
臣政，流言更逼。自陜卜洛，其仪不忒，公敷其化，人尽
其力，惠而不费，功成事息。钦圣德之微奥，岂赋者之
能识。”